Lähes päivälleen vuosi sitten pääministeri Juha Sipilä (kesk) oli kaivosyhtiö Terrafamen vieraana Sotkamon Talvivaarassa.

Pääministeri Juha Sipilä (etualalla) kaivosvierailulla marraskuussa 2016. PEKKA LASSILA / AL

Siellä hän lausui unohtumattomat sanat.

- Sotkamossa on tehty ihme, Sipilä totesi saapuessaan median eteen.

Aika moni naureskeli Sipilän puheille.

Ei naura enää.

Sotkamossa nimittäin on tehty ihme.

Valtion täysin omistama Terrafame osti elokuussa 2015 Talvivaara Sotkamo Oy:n liiketoiminnan ja omaisuuserät Talvivaara Sotkamo Oy:n konkurssipesältä. Harva uskoi, että kaivoksella on tulevaisuutta. Niin huono historia sillä oli.

Valtio oli sijoittanut Solidiumin kautta Pekka Perän luomukseen suuria summia. Talvivaaran konkurssissa valtio menetti suoraan noin 150 miljoonaa euroa.

////

Moni tuntee tarinan kaivonporaajan ongelmasta. Kuinka syvälle kannattaa jatkaa kallista poraamista, jos ei ole minkäänlaista varmuutta veden löytymisestä?

Terrafame aloitti kaksi vuotta sitten puhtaalta pöydältä. Yhtiön johto pystyi vakuuttamaan poliitikot siitä, että kaivoksella on tulevaisuutta. Sipilän hallitus otti ison riskin. Valtio on pääomittanut Terrafamea tähän mennessä runsaalla 400 miljoonalla eurolla.

Nyt kaikki viittaa siihen, että riski kannatti ottaa. Kaivoksen tuotanto kasvaa tasaisesti. Metallien hinnat ovat tyydyttävällä tasolla. Ympäristöongelmat on saatu hallintaan. Uusi omistaja ja johto ovat panneet kuviot uusiksi.

Terrafamen liikevaihto nousee tänä vuonna 200 miljoonaan euroon. Tulos jää vielä tappiolliseksi, mutta jos metallien hinnat ja dollarin kurssi pysyvät kutakuinkin nykyisellään, yhtiö on ensi vuonna voitollinen.

Kaivoksen ja metallitehtaan on määrä saavuttaa tavoiteltu tuotantomäärä 2019. Yhtiön johto arvioi liikevaihdon olevan silloin 400 miljoonaa euroa.

////

Ennen perjantaita kuultuja uutisia valtio-omistaja arvioi Terrafamen arvoksi noin 500 miljoonaa euroa. Todennäköisesti arvio on alakanttiin.

Yhtiö on nimittäin pääsemässä kiinni todelliseen kasvubisnekseen. Sähköautojen kysyntä on lähtenyt kovaan kasvuun ja se taas lisää akkujen kysyntää. Jos kaikki menee suunnitelmien mukaan, Terrafamesta tulee yksi maailman suurimmista akkukemikaalien valmistajista. Terrafamen hallituksen puheenjohtajan Lauri Ratian mukaan suunnitteilla oleva akkukemikaalitehdas toisi vuositasolla 200 miljoonaa euroa lisää liikevaihtoa Terrafamelle ja rutkasti lisää tulosta.

Mikä on yhtiön arvo silloin, sitä voi vain arvailla. Nyt näyttää vahvasti siltä, että me veronmaksajat olemme saamassa omamme pois korkojen kera.

Perjantain hyvä uutinen oli myös se, ettei valtion tarvinnut enää panna uutta rahaa yhtiöön. Näköpiirissä on vihdoin tilanne, jossa valtio-omistaja voi alkaa vähentää omistustaan kunnon korvausta vastaan.

////

Aikanaan kun valtion sijoitusyhtiö Solidium meni mukaan Pekka Perän Talvivaaraan, osakkeiden ostoja perusteltiin sillä, että Suomeen halutaan synnyttää kaivosklusteri, joka koostuu kaivoksista, metallien jatkojalostuksesta ja laitevalmistuksesta. Nyt toiveissa on, että akkukemikaalitehdas houkuttaa Suomeen akkujen valmistajia ja kehittäjiä. Se olisi kova juttu Suomelle, niin suuria ovat odotukset sähköautojen maailmanvalloituksesta.

Hyvien uutisten ja näkymien keskellä kannattaa silti muistaa, että kaivosalan riskit eivät ole maailmasta kadonneet mihinkään. Ala on äärimmäisen herkkä maailmantalouden suhdanteille. Taantumassa metallien hinnat puolittuvat hetkessä. Silloin olisi Talvivaarankin tulevaisuus taas vaakalaudalla.

Ennen finanssikriisiä nikkelitonnin hinta oli korkeimmillaan lähes 50 000 dollaria. Tällä hetkellä nikkelin hinta huitelee noin 13 000 dollarissa. Terrafamen päätuote on nikkelisulfidi, jota käytetään nikkelin valmistuksessa. Jos nikkelin hinta olisi nyt puolet 50 000 dollarin huippuhinnasta, rahaa virtaisi Terrafamen kassaan ”ovista ja ikkunoista,” kuten eräs yhtiön edustaja käytäväpuheissa perjantaina totesi. Niillä hinnoilla Terrafame olisi jo nyt hyvin kannattava yritys.

Jos haluaa pientä jännitystä elämään, kannattaa seurata nikkelin hinnan kehitystä ja uutisia sähköautoilun yleistymisestä.